b'\n_START_ARTICLE_\nAge of Empires II: The Age of Kings\n_START_SECTION_\nSpilkoncept\n_START_PARAGRAPH_\nStyringen i Age of Empires II er n\xc3\xa6sten identisk med det f\xc3\xb8rste spil. Alle enheder kan kontrolleres og man kan selv bestemme om de skal angribe, marchere eller bare st\xc3\xa5 stille. Spilleren starter med f\xc3\xa5 enheder og bygninger og skal i l\xc3\xb8bet af spillet opbygge et stort og st\xc3\xa6rkt samfund. Der indsamles ressourcer, produceres nye enheder, bygges flere bygninger og op til tre gange stiger civilisationen i tidsalder, hvilket giver flere muligheder. I l\xc3\xb8bet af spillet bliver samfundet dermed mere avanceret (ligesom i den historiske periode), det opbygges et solidt forsvar og en st\xc3\xa6rkere h\xc3\xa6r._NEWLINE_Samtidig opdager spilleren mere af landskabet, der til at starte med er helt sort. De andre civilisationer vil ogs\xc3\xa5 dukke op. Hvis den fremmede civilisation er en allieret opst\xc3\xa5r der muligheder for handel, mens der i tilf\xc3\xa6ldet af, at det er en fjende, udk\xc3\xa6mpes krig ved brug af de milit\xc3\xa6re enheder. Spillene afg\xc3\xb8res tit i krige, som er skyld i store tab af enheder og bygninger. I den h\xc3\xb8jeste alder angribes der tit med store og alsidige h\xc3\xa6re.\n_START_SECTION_\nEnhedernes v\xc3\xa6rdier\n_START_PARAGRAPH_\nAlle enheder koster ressourcer at bygge/tr\xc3\xa6ne; bl\xc3\xa6nkere (Skirmisher) koster 25 mad- og 35 tr\xc3\xa6enheder mens en borg (Castle) koster 650 stenenheder. Hvis bygninger, skibe og belejringsmaskiner bliver beskadiget, koster det ressourcer at reparere dem._NEWLINE_Alle enheder er tildelt en robusthedsv\xc3\xa6rdi (Hit Point); f\xc3\xa6steb\xc3\xb8nder (Villagers) har 25 og borge har 4.800. Efterh\xc3\xa5nden som fjenden m\xc3\xb8rbanker ens enheder vil en vitalitetsbj\xc3\xa6lke angive hvor t\xc3\xa6t p\xc3\xa5 d\xc3\xb8den/\xc3\xb8del\xc3\xa6ggelsen enheden er. Enheder der er 2% i live vil dog k\xc3\xa6mpe lige s\xc3\xa5 effektivt som enheder der er 100% i live._NEWLINE_V\xc3\xa5benf\xc3\xb8re enheders slagkraft (Attack) angiver hvor h\xc3\xa5rdt de sl\xc3\xa5r; f\xc3\xa6steb\xc3\xb8nders er 3 mens bliders (Trebuchet) er 200. Kort fortalt skal en armbr\xc3\xb8stskytte (Attack = 5) ramme en f\xc3\xa6stebonde (Hit point = 25) fem gange for at dr\xc3\xa6be ham/hende. Visse enheders panser (Armor) neds\xc3\xa6tter fjendens slagkraft; en teutoner-ridders (Teutonic Knight) panser fratr\xc3\xa6kker 5 fra fjendens slagkraft. En armbr\xc3\xb8stskytte kan derfor ikke dr\xc3\xa6be en teutoner-ridder._NEWLINE_Nogle enheder kan angribe fra en vis afstand (Range); bueskytter (Archer) 4, \xc3\xb8ksem\xc3\xa6nd (Throwing Axeman) 3 og kanont\xc3\xa5rne (Bombard Tower) 8. Jo st\xc3\xb8rre r\xc3\xa6kkevidde, jo tidligere kan enheden begynde at angribe. Bueskytter kan bag en mur nedslide fjendens n\xc3\xa6rkampsenheder._NEWLINE_Enhederne opdeles i tre hastigheder (Speed); de langsomme (S) er sv\xc3\xa6rt pansrede fodfolk, \xc3\xa6ldre munke, elefanter og belejringsmaskiner \xe2\x80\x93 de hurtige (F) er ryttere og de fleste skibe \xe2\x80\x93 mellemgruppen (M) t\xc3\xa6ller let pansrede fodfolk, oksek\xc3\xa6rrer (Trade Cart), fiskeb\xc3\xa5de (Fishing Ship) og kanonbev\xc3\xa6bnede skibe.\n_START_SECTION_\nTeknologi\n_START_PARAGRAPH_\nFor at udvikle samfundet er det n\xc3\xb8dvendigt at investere i nye teknologier. Der er flere forskellige teknologiske omr\xc3\xa5der og de varierer meget i effekt og pris. De fleste bygninger giver muligheder for at opgradere en bestemt slags teknologi. F.eks. kan tr\xc3\xa6f\xc3\xa6ldningen g\xc3\xb8res mere effektiv i lumber camp og bymuren g\xc3\xb8res st\xc3\xa6rkere i university. Desuden kan de fleste enheder i bygningen, hvor de tr\xc3\xa6nes, opgraderes til en ny og st\xc3\xa6rkere soldat. F.eks. opgraderes en ridder til kavaler og derefter til paladin. Alle teknologier koster ressourcer og prisen er tit h\xc3\xb8jere, n\xc3\xa5r teknologien er bedre. Derfor bliver man n\xc3\xb8dt til at prioritere, hvor meget man vil fokusere p\xc3\xa5 henholdsvis produktion og opgradering.\n_START_SECTION_\nSpiltyper\n_START_PARAGRAPH_\nDer tilbydes b\xc3\xa5de muligheder for singleplayer og multiplayer._NEWLINE_Singleplayermodulet kan igen deles op i de to undergrupper; standardspil og kampagner. I multiplayer kan op til otte spillere dyste over LAN eller Internet. Indtil 19. juni 2006 tilb\xc3\xb8d Microsoft Zone muligheder for multyplayer. Dette kan i dag foreg\xc3\xa5 p\xc3\xa5 www.gamepark.eu og www.gamespyarcade.com.\n_START_SECTION_\nStandardspil\n_START_PARAGRAPH_\nDet mest almindelige af standardspillene er random map, hvor hver spiller starter med et town center, tre villagers (kineserne starter med fem) og et scout cavalry. Herfra kan man vinde p\xc3\xa5 tre m\xc3\xa5der. Man kan enten besejre alle fjender, indsamle fem relikvier, der ligger gemt rundt omkring i landskabet og inds\xc3\xa6tte dem i klostre, eller bygge et vidunder (meget dyr bygning, som f\xc3\xb8rst er mulig at bygge i sidste alder og hvis byggetid er enorm lang) og beskytte det mod at blive \xc3\xb8delagt i et stykke tid. Et andet standardspil er regicide (kongemord), hvor hver spiller starter med et castle, ekstra mange villagers  og ressourcer og en konge (speciel enhed, som ikke kan k\xc3\xa6mpe). Kongen stationeres typisk i spillerens castle. N\xc3\xa5r en konge dr\xc3\xa6bes, er hans civilisation ude af spillet. Det sidste spil er death match (d\xc3\xb8dskamp), hvor hver spiller starter med en meget stor m\xc3\xa6ngde ressourcer. Her kan man udelukkende vinde ved at besejre de andre civilisationer.\n_START_SECTION_\nUdvidelse\n_START_PARAGRAPH_\nI 2000 udkom udvidelsespakken Age of Empires II: The Conquerors. Spillet udvidede horisonten b\xc3\xa5de tidsm\xc3\xa6ssigt og geografisk. Med bl.a. fokus p\xc3\xa5 opdagelsen af den Den Nye Verden g\xc3\xa5r den flere \xc3\xa5r frem i tiden. Desuden er der mulighed for nye landskabstyper, civilisationer, enheder og kampagner._NEWLINE_Microsoft udgav senere ogs\xc3\xa5 en gold edition, der udover begge spillene tilb\xc3\xb8d nye kort samt optagede spil udf\xc3\xb8rt af eksperter.'